櫃桶 (賭廳)

喺澳門嘅賭場入面，有啲廳主會由其正式租自博彩公司嘅賭廳之中，間啲地方出嚟，非正式租予其他友仔，包括冇資格成為廳主嗰啲，畀佢哋搭單噉攞嚟自己做生意——名為櫃桶。呢種拍檔方式响武漢肺炎瘟疫蔓延時，尤其流行——一嚟係由於當時市道不境，廳主急於救亡，於是鋌而走險，摻啲唔正規嘅成員玩；二嚟係由於其處於法律中嘅灰色地帶，政府少理。

特點
喺原理上，係廳主監管嘅地頭；喺實務上由另外一班人打理，招牌、賬房及職員都大致獨立於廳主自理嗰啲……佢哋嘅路牌、門面、裝修及間隔等，睇落同得到博彩公司直接授權嘅商户無異，一般人難以辨認出其地位。
喺名義上，只會用作兑換籌碼及相關勾當；喺事實上，有唔少主要攞嚟非法集資……有啲櫃桶經營者，會用派發高利息為誘因，叫人哋儲錢，或者以入股分利潤作幌子，啗外行人注資。
喺理論上，存款者嘅錢擺咗喺佢自己名下嘅賭廳户口；實際上廳主對於其閃失，多數唔肯負責……時至今日，亦未曾有政府迫廳主為櫃桶出嘅事揹飛之先例……因此，櫃桶主人捲款潛逃嘅事件時有發生——佢哋當中有由於檔嘢運作到咁上下塌咗，因而把心一橫嘅，亦不乏純粹騙徒。

罪案
有集團經營3個櫃桶，啗人哋存款或入股；初頭佢哋有派高利息，後來唔止停派，重連本金都冇得退。由2021年6月下旬至2021年7月23號，有25個以大陸人為主者報案，總共報稱被詐騙2,718萬港紙。司警响2021年7月3號、2021年7月8號及2021年7月22號拉咗一共5個疑犯——做負責人嘅26歲司徒姓男澳門人、做賬房經理嘅29歲李姓男澳門人、做會計嘅39歲楊姓女澳門人、做職員嘅27歲謝姓男澳門人，以及做股東嘅45歲江姓女香港人，之後將佢哋交去檢察院。濠博新聞話收到料，得知出事之櫃桶係新濠天地之內，依附於京城貴賓會嘅名人薈、澳門金沙之內，依附於輝煌貴賓會嘅匯鼎，以及澳門銀河之內，某依附於世紀貴賓會嘅檔口，而背後老闆係大陸人；到咗2021年7月24號，佢哋已經摺埋哂。
有個由2021年5月25號運作至2021年7月24號運作嘅櫃桶，吸納咗來自超過180人，超過5,080萬港紙嘅存款，營運者所用之招數係初頭派高利息；後來停派利息兼搬走本金。响2021年7月24號，有個大陸男人為此報案，聲稱損失155萬港紙，隨後收返求助，响2021年7月29號，有另外兩個大陸男人為此報案，聲稱損失30萬港紙及45萬港紙。响2021年7月29號，司警捉咗個做股東嘅32歲郭姓男澳門人疑犯，之後將佢交去檢察院。濠博新聞話收到料，得知出事之櫃桶係新濠天地之內，依附於世紀貴賓會嘅豪門，而其實係有另外一間公司喺背後經佢掠水。
有人標榜高回報，引誘以大陸人為主嘅70多人，投資逾8,650萬葡紙落個响2021年3月成立嘅櫃桶道——滾存款項約為9,550萬港紙——啲錢卒之俾人轉走哂。有個受害之澳門女人响2021年9月10號收到檔嘢即將玩完嘅通知，故此於同日報案……跟住又有個受害之澳門男人為呢單嘢報案。司警响2021年9月14號捉咗個42歲董姓女澳門人疑犯，之後將佢交去檢察院，起碼重有1個女澳門人疑犯未捉到。濠博新聞話收到料，得知出事嘅櫃桶係路氹某賭場之內，依附於世紀貴賓會嘅鼎峰。
有個老千集團响2019年10月同2021年9月29號之間，經營過2個櫃桶。佢哋用高利息引誘到超過200人擺入總額為2.866億葡紙嘅存款。响2021年9月29號同2022年3月30號之間，有18個人報案，聲稱有總共2,770萬葡紙攞唔返。响2022年3月29號，司警捉咗2個澳門男人，之後將佢哋交去檢察院，主腦唔喺澳門兼重未捉到。濠博新聞話收到料，得知嗰檔嘢叫做東博集團，出事嘅櫃桶分別開喺澳門銀河及新濠天地；主腦姓史，係個大陸人；嗰班友作咗假嘅人名及背景資料，經大陸網站及澳門户外實體廣告等渠道散出去，精心噉搭鷄棚嚟呃人磅水。主腦嘅真名係史志國，乃東博控股有限公司及史志國一人有限公司之頭目；佢嘅假名史志康，唔止擺咗入自製廣告道，重出現喺多個傳媒對於2021年2月6號澳門黃氏宗親會春茗嘅報道；其虛假身世介紹，擺咗上投資家網等網站。東博集團揾濠博新聞發布過宣傳式報道，又可能夥拍過澳門錶款有限公司，推出咗一系列陀飛輪手錶，藉此自我包裝。

另睇
龐氏騙局
世紀貴賓會
類:賭場